ΕΝΟΤΗΤΑ 22. ΜΑΚΕΔΟΝΙΚΟΣ ΑΓΩΝΑΣ

**ΦΥΛΛΟ ΕΡΓΑΣΙΑΣ 1**

**Αφού μελετήσετε τις πηγές Α και Β να απαντήσετε στα ερωτήματα:**

**ΠΗΓΗ Α**: «*Στη διάρκεια του 19ου αιώνα, ως το 1870, έγιναν στη Μακεδονία διάφορα επαναστατικά κινήματα εναντίον των Τούρκων, που δεν οδήγησαν, όμως, στην ποθητή λύση. Από τη δεκαετία του 1870 όμως άρχισε η προσπάθεια διείσδυσης της βουλγαρικής εθνικής κίνησης στη Μακεδονία. Η απειλή αυτή, με τη μορφή εκκλησιαστικής, εκπαιδευτικής και πολιτιστικής αντιπαράθεσης προς τον Ελληνισμό, συνεχίστηκε ως τα μέσα της δεκαετίας του 1890. Τότε ακριβώς, καθώς το Ελληνικό Κράτος είχε εξασθενήσει, εξαιτίας του ελληνοτουρκικού πολέμου του 1897, οι Βούλγαροι επέλεξαν δυναμικά πλέον μέσα για την επιβολή των σχεδίων τους. Η νέα τακτική υιοθέτησε τις μεθόδους της ένοπλης και βίαιης ένταξης των Μακεδόνων, ιδιαίτερα της υπαίθρου, στη βουλγαρική Εξαρχία και τη βουλγαρική εθνική ιδέα. […] Η τελική αυτή φάση του Μακεδονικού Αγώνα, που είναι και η γνωστότερη, κράτησε τέσσερα χρόνια, από το 1904 ως το 1908. Ωστόσο, και μετά τον τερματισμό των εχθροπραξιών συνεχίστηκε, ως το 1912, η προσπάθεια του Ελληνισμού, με ειρηνικά πλέον μέσα, ν' αποτρέψει νέα βουλγαρική διείσδυση στο χώρο. Τελικά, όμως, όλοι οι βαλκανικοί λαοί, συνειδητοποιώντας τον κοινό κίνδυνο που προερχόταν από τον εθνικισμό των Νεότουρκων, συσπειρώθηκαν και με τους* ***Βαλκανικούς Πολέμους του 1912-1913*** *έγινε δυνατή η απελευθέρωση της Μακεδονίας*.»

Πηγή: Dakin D., *Μακεδονικός Αγώνας*, Εκδοτική Αθηνών, Αθήνα 1985, σ.7.

[Είδος πηγής: ]

**ΠΗΓΗ Β**: «*Η Ελλάδα, εκτός από το προβάδισμα στην εκκίνηση, που της το εξασφάλιζε το γεγονός ότι υπήρξε το πρώτο ανεξάρτητο κράτος της Βαλκανικής, διέθετε και άλλα εξ ίσου σοβαρά πλεονεκτήματα σε σχέση με τους πλησιέστερους γείτονές της: την ελληνική γλώσσα της ορθόδοξης χριστιανικής λατρείας, την ακτινοβολία της ελληνικής παιδείας, την ισχυρή θέση των Ελλήνων εμπόρων που μαζί με τους ελληνόφωνους Βλάχους κυριαρχούσαν στις περισσότερες μακεδονικές πόλεις, και τέλος τη δραστηριότητα των ελληνικών προξενείων. Στις αγροτικές περιοχές της Μακεδονίας ωστόσο, η Ίδρυση (1870) και η συστηματική προσηλυτιστική δραστηριότητα της βουλγαρικής Εξαρχίας, που προσέφερε τη χριστιανική λειτουργία στη μητρική γλώσσα των κατά πλειοψηφία σλαβόφωνων χωρικών, είχε κατορθώσει να κλονίσει, όπου δεν είχε ήδη ανατρέψει, την πρωτοκαθεδρία του Πατριαρχείου. Ανάλογες προσπάθειες προσηλυτισμού με μικρότερες αλλά όχι ασήμαντες επιτυχίες, κατέβαλλε και η σερβική πλευρά, κυρίως στην περιοχή της "Παλαιάς Σερβίας"*.»

Πηγή: Γιανουλόπουλος Γ., *Η ευγενής μας τύφλωσις Εξωτερική πολιτική και εθνικά θέματα από την ήττα του 1897*

*έως τη Μικρασιατική καταστροφή*, Βιβλιόραμα, Αθήνα 1999, σ.197.

[Είδος πηγής: ]

**ΕΡΩΤΗΣΕΙΣ με βάση τις πηγές και τις ιστορικές σας γνώσεις.**

1. Ποια ήταν τα εμπλεκόμενα μέρη που ανταγωνίζονταν στη διεκδίκηση της Μακεδονίας;
2. Ποια ήταν η τακτική που ακολούθησαν αρχικά και ποια ήταν αργότερα;
3. Ποιες φάσεις στον Μακεδονικό Αγώνα διακρίνει ο συντάκτης της πηγής Α;

**ΦΥΛΛΟ ΕΡΓΑΣΙΑΣ 2**

**Αφού μελετήσετε τις πηγές Α και Β να απαντήσετε στα ερωτήματα:**

**ΠΗΓΗ Α**: «*Ομάδες ενόπλων, από την ελεύθερη Ελλάδα και από τη Μακεδονία, με επικεφαλής ως επί το πλείστον Έλληνες αξιωματικούς, στήριζαν το έργο των Ελλήνων δασκάλων, προστάτευαν όταν το καλούσε η ανάγκη απειλούμενες από αντίπαλες ομάδες χριστιανικές κοινότητες, επιδίωκαν τη σύγκρουση με τις ομάδες των αντιπάλων, αλλά εν τέλει συγκρούονταν κυρίως με τις δυνάμεις καταστολής που διατηρούσαν στην περιοχή οι Τούρκοι. Αυτές οι πλευρές του αγώνα συνιστούσαν τον ανεπίσημο αγώνα της Ελλάδας για τη διασφάλιση των εθνικών συμφερόντων στη Μακεδονία. Επίσημα η Ελλάδα προσπαθούσε να υπονομεύσει το αίτημα των Βουλγάρων να παρασχεθεί από την Πύλη καθεστώς αυτονομίας στη Μακεδονία, κρίνοντας ότι τη συνέφερε να διατηρηθεί η κυριαρχία των Τούρκων ώσπου η Ελλάδα να βρεθεί σε θέση να διεκδικήσει και να κατοχυρώσει τη Μακεδονία δια των όπλων*.»

Πηγή: Βερέμης Θ. & Κολιόπουλος Γ., *Ελλάς. Η σύγχρονη συνέχεια. Από το 1821 μέχρι σήμερα*, Καστανιώτης, Αθήνα 2006, σ.310.

**ΕΡΩΤΗΣΕΙΣ με βάση τις πηγές και τις ιστορικές σας γνώσεις. (Υπογραμμίστε τις φράσεις της πηγής)**

1. Ποιος ήταν ο ανεπίσημος αγώνας της Ελλάδας στον μακεδονικό χώρο;

2. Ποια ήταν η επίσημη προσπάθειά της;

**ΠΗΓΗ Β**: [*Αναφορά του ελληνικού προξενείου Θες/νίκης (16 Ιουνίου 1906)]*

«*Ο Βουλγαρικός χείμαρρος ακατάσχετος εξηπλούτο\* μέχρι των ακροτάτων σημείων.* [...] *Οι Έλληνες διδάσκαλοι απεδιώχθησαν εξ’όλων των χωρίων και πάσαι αι εν αυτοίς Ελληνικαί Εκκλησίαι εκλείσθησαν [...]»*\**εξαπλωνόταν*

Δημοσίευση: Άλμπερτ Σόνισεν, *Αναμνήσεις ενός* *Μακεδόνα αντάρτη*, μτφρ. Νέλλη Ρούτσου-Πονταζή, Εκδόσεις Πετσίβα,Αθήνα 2004, σ. 319, 320

**ΠΗΓΗ Γ:** [O Αυστριακός πρεσβευτής August Kral προς τον επικεφαλής του Αυστριακού Υπουργείου Εξωτερικών Κόμη Agenor von Goluchowski ]

Μοναστήρι, Μάρτιος 11, 1903

«*Υψηλότατε Κόμη,*

*Το Κομιτάτο με ανείπωτο θράσος εκβιάζει οικονομικά Έλληνες, Βλάχους, Χριστιανούς και Μουσουλμάνους. Σε περίπτωση άρνησης να πληρώσουν, οι χριστιανοί απειλούνται με φόνο και οι πλούσιοι, οπλισμένοι και φρουρούμενοι μουσουλμάνοι ιδιοκτήτες γης απειλούνται με κάψιμο των χωραφιών τους. [...] Φόβος κυριαρχεί παντού. Κανένας δεν τολμά να αντισταθεί. Σε αυτήν την κατάσταση τρόμου ο καθένας νιώθει την έλλειψη προστασίας, στην οποία είναι εκτεθειμένος εξαιτίας της ανικανότητας, της αδυναμίας και της διαφθοράς της τουρκικής διοίκησης.[...]*

*Κral»*

*Δημοσίευση:* *Austrian Foreign Office Archives, HHStA PA XXXVIII/Konsulat Monastir 1903, vol 392, prot.no 22 http://historyofmacedonia.wordpress.com/2007/03/22/diplomatic-sources-on-ilinden-a-bulgarian-uprising*

**ΕΡΩΤΗΣΕΙΣ με βάση τις πηγές και τις ιστορικές σας γνώσεις. (Υπογραμμίστε τις φράσεις της πηγής)**

1. Οι πηγές είναι πρωτογενείς ή δευτερογενείς; Σε ποια είδη ανήκουν;

2. Σε ποιες ενέργειες των Βουλγάρων αναφέρεται το απόσπασμα της αναφοράς του προξενείου; Πού αποσκοπούσαν οι ενέργειες αυτές σύμφωνα με τα όσα γνωρίζετε;

3. Ο Αυστριακός πρέσβης ποιας πλευράς τις ενέργειες θέλει να καταγγείλει στην αναφορά του;

**ΠΗΓΗ Δ:** *[Διπλή θεία λειτουργία των Χριστουγέννων, εκ περιτροπής, στο χωριό Ζαγορίτσανη (Βασιλειάδα Καστοριάς)1901. Η διαπάλη εξαρχικών και πατριαρχικών]*

«Μου στέλνουν λοιπόν επιτροπή από το χωριό να με πείση ότι είναι καλύτερα να λειτουργήσουν αυτοί πρώτα. “Όχι”, τους απαντώ, “η εκκλησία έγινε με Ελληνικό φιρμάνι από το Ελληνικό Πατριαρχείο και εγώ είμαι Αρχιερεύς. Λοιπόν πρώτος θα λειτουργήσω”.

Τότε σηκώθηκαν και έφυγαν χωρίς να μου δώσουν τα κλειδιά. “Εμίν”, φωνάζω στον καβάση [σωματοφύλακά] μου, “πήγαινε στον καϊμακάμη, να πης να μας στείλη στρατό”. Αυτοί τα ‘κουσαν και μου στείλαν τα κλειδιά.

Έτσι τα μεσάνυχτα πήγα συνοδευόμενος από δυο δικούς μας ανθρώπους, με το ρεβόλβερ στο χέρι, και ο Εμίν με το γκρα. [...] Πίσω από το θρόνο ήταν ένας δικός μας που στάθηκε όλη την ώρα με το πιστόλι στο χέρι. Έτσι λειτούργησα και φθάσαμε στα Άγια»

Πηγή: **Γερμανός Καραβαγγέλης**, *Ο Μακεδονικός Αγών.* ***Απομνημονεύματα***, Θεσ/νίκη 1958, σ. 11-12.

**ΠΗΓΗ Ε:**

*«Ο πρώτος Έλληνας πρόξενος που ξεπέρασε το δόγμα της ελληνοτουρκικής συνεργασίας ήταν ο Σταμάτης Κιουζές Πεζάς στο Μοναστήρι. Αυτός συνεργάστηκε στενά με τον Μητροπολίτη Καστοριάς Γερμανό Καραβαγγέλη, έναν από τους πλέον δραστήριους ιερείς της εποχής, δημιούργησε ένα μεγάλο δίκτυο πληροφοριοδοτών, που προχωρούσαν μέσα στις γραμμές των βουλγαρικών κομιτάτων και επέμενε στη βελτίωση των ελληνικών σχολείων, στην αύξηση του αριθμού των νηπιαγωγείων και τέλος στη δημιουργία τεσσάρων επιτροπών, στην Καστοριά, στην Κοζάνη, στη Φλώρινα και στο Μοναστήρι, με στόχο την οργάνωση ένοπλων αντάρτικων ομάδων.»*

Πηγή: Λένα Διβάνη, *Η εδαφική ολοκλήρωση της Ελλάδας* (1830-1947), σ.304

ΕΡΩΤΗΣΗ:

Ποιες πληροφορίες παίρνετε από τις παραπάνω πηγές για τη δράση και το ήθος του μητροπολίτη Καστορίας Καραβαγγέλη;